Xususiy tibbiyot tashkilotlarini rivojlantirishni qo‘llab-quvvatlashning qo‘shimcha chora-tadbirlari to‘g‘risida

Xususiy sog‘liqni saqlash tizimini yanada rivojlantirish, hududlar aholisi uchun ixtisoslashtirilgan tibbiyot xizmatlaridan foydalanish imkoniyatini oshirish, xususiy tibbiyot tashkilotlarining investitsiyaviy faolligini yaxshilash, ularni zamonaviy yuqori texnologiyali asbob-uskunalar va butlovchi qismlar bilan jihozlash, shuningdek, tibbiyot turizmini rivojlantirish uchun qulay shart-sharoitlar yaratish maqsadida:
 1. “Asaka” ATB orqali 28 million AQSh dollari miqdorida maqsadli imtiyozli resurslar ajratilishi natijasida respublikaning barcha hududlarida xususiy tibbiyot tashkilotlarini zamonaviy tibbiyot uskunalari bilan jihozlash bo‘yicha 286 ta loyiha amalga oshirilganligi ma’lumot uchun qabul qilinsin.
 2. O‘zbekiston Respublikasi Sog‘liqni saqlash vazirligi, Moliya vazirligi, Investitsiyalar va tashqi savdo vazirligi, Tiklanish va taraqqiyot jamg‘armasining (keyingi o‘rinlarda — Jamg‘arma) “Asaka” ATBga xususiy tibbiyot tashkilotlarini rivojlantirishni qo‘llab-quvvatlash uchun 50 million AQSh dollari miqdorida Jamg‘arma kredit liniyasini taqdim etish to‘g‘risidagi taklifiga rozilik berilsin.
 3. Belgilansinki, Jamg‘armaning kredit liniyasi:
 O‘zbekiston Respublikasi Prezidentining 2019-yil 16-apreldagi “Sog‘liqni saqlash sohasida davlat-xususiy sheriklikni rivojlantirish chora-tadbirlari to‘g‘risida”gi PQ-4290-son qaroriga muvofiq ajratilgan, tanlanmagan mablag‘lar qismi hisobidan;
 10 yilgacha muddatga, shu jumladan 3 yillik imtiyozli davr, “Asaka” ATB marjasini hisobga olmasdan yillik 5 foiz stavka bilan;
 loyihalar qiymatining ko‘pi bilan 60 foizini moliyalashtirish uchun;
 pullik tibbiyot xizmatlariga bo‘lgan talab bo‘yicha tahlillarni va xususiy tibbiyot tashkilotida xarid qilinayotgan uskunalarda xizmat ko‘rsata oladigan malakali xodimlarning mavjudligini hisobga olgan holda ilovaga muvofiq hududlarda yangi import tibbiyot uskunalari (kosmetologiyaga oidlari bundan mustasno) va ularga butlovchi qismlarni xarid qilish uchun taqdim etiladi.
 4. O‘zbekiston Respublikasi Investitsiyalar va tashqi savdo vazirligi Sog‘liqni saqlash vazirligi va “Asaka” ATB bilan birgalikda 2020-yil 1-oktabrga qadar xalqaro moliya institutlari bilan xususiy tibbiyot tashkilotlarini rivojlantirishni qo‘llab-quvvatlash uchun 100 million AQSh dollari miqdorida uzoq muddatli kredit liniyalarini jalb qilishni ko‘rib chiqsin.
 5. O‘zbekiston Respublikasi Prezidentining 2019-yil 16-apreldagi “Sog‘liqni saqlash sohasida davlat-xususiy sheriklikni rivojlantirish chora-tadbirlari to‘g‘risida”gi PQ-4290-son qarori 3-bandining ikkinchi xatboshisidagi “200” raqami “150” raqami bilan almashtirilsin.
 6. Mazkur qaror ijrosi ustidan nazorat qilishning quyidagi tartibi o‘rnatilsin:
 O‘zbekiston Respublikasi Prezidentining maslahatchisi R.A. Gulyamov — mazkur qarorning samarali amalga oshirilishi, uning qoidalari o‘z vaqtida ijro etilishi bo‘yicha mas’ul vazirliklar, idoralar va “Asaka” ATB rahbarlarining hisobotlari muntazam eshitib borilishi, zarur hollarda mazkur sohani yanada takomillashtirish bo‘yicha takliflar kiritilishini ta’minlasin;
 O‘zbekiston Respublikasi Investitsiyalar va tashqi savdo vazirligi (S.U. Umurzakov, Sh.A. Vafayev) — mazkur qarorga muvofiq xususiy tibbiyot tashkilotlarini qo‘llab-quvvatlash uchun Jamg‘armaning kredit liniyalari o‘z vaqtida ajratilishi, sog‘liqni saqlashning xususiy sektorini yanada rivojlantirish uchun xalqaro moliya institutlari va xorijiy hukumat moliya tashkilotlarining mablag‘lari jalb etilishi bo‘yicha choralarni ko‘rsin;
 O‘zbekiston Respublikasi sog‘liqni saqlash vaziri A.K. Shadmanov — sifatli xususiy sog‘liqni saqlash tizimini, ayniqsa hududlarda yanada kengaytirish, ushbu sohada mavjud muammo va kamchiliklarni bartaraf etish, tibbiyot turizmini rivojlantirish uchun qulay shart-sharoitlar yaratish bo‘yicha zarur choralarni (takliflarni) ko‘rsin (kiritsin).